رواية قلاع الضر الفصل الثاني 2 بقلم زينب ماجد
رواية قلاع الضر الفصل الثاني 2 بقلم زينب ماجد
رواية قلاع الضر البارت الثاني
رواية قلاع الضر الجزء الثاني
رواية قلاع الضر الحلقة الثانية
( سم في طعام احدهم )
هو ذنبي
لاا سكنت و يا الاجوني
ولاا تبعت الراحلين
(كاظم اسماعيل الگاطع)
يازي: لبذت بكتر امي واحتميت وراها
وامي تخبي بيه وراها وتكضبني بيده اتحاميلي وتحاجي : اكبلت لبيتك وانت سيد كومك وطلبت بنتي منك جذبت علي وكلت انطيتها وانت اللي حاط عينك على جاهلة بكبر بزرك .. ضميتها عني واني اللي حطيت روحي تحت جدمك وتسلتك ابنتي
– ومن ما اطيتها تتسللين مثل الحرامية للكلعة تبوكين وحدة من حريمي
– حب الله البنت عجية ( طفلة) ومالها بالعشرة والمزاوج اي حريمك ..عندك ثلث حرية خاف الله مافيكم واحد تشيلو الحمية على هالعجية ويردها لامها
– العجية ذي انا اشتريتها بفلوسي وصارت ملك يميني مالج ولا لاحد حك ياخذها من بيتي بدون امري وجزات فعلتج الشينة ذي غالي تدفعون اثمانه باهض يا دايسة العتبة
ردتني ورها ضهرها كوي وتتحامى وتصيح : والله لو خذيتها مني والله لا اشيع عليك بنص ديرتك جذاب زلمة سيد كومه جذب على حرمة فاكده ضناها لا اخلي سيرتك بكل ثم حجوة
ما رد عليها بس صار صوت من ورانا اندارينا ندحك ونسوف ازلامو كضبو خالي وجروه من اركبتوه
امي عد ما شافت حال خالي همت عليه تركض وتصيح : مالو ذنب انا استأجرتو يجي ياخذني انا والبنت .. حب الله واتركوا وحاسبني الي حسابك وياي ما ويا غيري
اندار ويكللها : مالي حساب ويا مرا
حجاها وواحد من ازلامة حط كونية براسي وشالني على جتفو كمت اصيح : هدنييييي نزلني يماااااا
امي هدت خالي وصلت تركض ورا الزلمة الشالني اطك بيه وتجره وما يهتملها .. حطني على ظهر المهرة مالت خشان وركب خشان المهرة ..
لزمت امي برجليه تتوسله : حب الله وهد بنتي احلفك بالله عيفها لا تاخذ بنتي مني شتريد حملنا واعمل بينا بس لا تاخذ مني بنتي حلفتك
اني اصرخ واريد افك روحي من الكونية الكيدوني بيها وحاطيني على ظهر الحصان بس ما عداكدر احرر روحي بس اصرخ وابجي .. جر بسرج خيله وصرخ بصوت عالي ( ديييييخ ) وداس بحصانه يركض
وامي تركض وراه فاكده وتصرخ وتبجي بليلة ما بيها كمر
جبت الدرب كلو اصرخ وابجي وخيفانة اكع من ظهر الحصان بس ما وكعت .. دخل باب الكلعة .. وشالني من ظهر الحصان زتني للكاع وجر الكونية من راسي وطكني جف كوي كبل لا انطق لو اشوف احد وكضبني من ركبتي : اسمعي انت باب الكلعة لو تعديتي لا اصلبج واعلكج اباب الكلعة واخليج عبرة لكل من اعتبر ..
زتني بكوة من ايده للكاع صرخت اعلى طيحتي كمت ابجي وهو يصيح : تنحبس وينمنع عنها الزاد والماي وحسابي ويا الدربها وفتحلها باب الكلعة اعسر من حساب هالبنت الطالعة.
طلع من الكلعة .. ويازي تبجي تريد امها ولعيبتها الوكعت غاد بالظلمة ، شالتها ملكة وزتتها بوحدة من حجر الكلعة وكفلت عليها الباب ومنعت احد يكربها على امر خشان .
خشان اول الامر اندار للزلمة الداس ديرتة بليلة ظلمة وباگ وحدة من اهل بيته .. خص ان يازي باعها ابوها واخذ ثمنها ما من حك احد بالعرف العشائري ياخذها من خشان عكب ما صارت ملك يمينه
حبس الزلمة عده وعفى عن ام يازي ما عابها ولا كاوم رجلها بس ودى خبر لرجلها واطاه خبر بفعلة مرته .. جا محمود ابو يازي ونزل عد خشان … كالو : انا اتعذر منك على الفعلة الشينة العملتها ام البنات لجن والله بجلالة كدره شاهد انّي هاجرها عد اهلها وماخذ عليها وماهي ابيتي .. عبن هي مرة عايبة وبزرتها عايبة لا تحسبها عليّ وبنتي لو عادت الفعلة ادفعها لي اربيها واعلمها الطاعة واردها لك .
رده خشان : ما هو نحن النعيب مرة بفعلها المرة لا تتعاتب ولا ينطلع بكفاها البنت ملك يميني وحسابها علي ومحسوم من الفعلة .
تعذره ودفع عنه فعل ام يازي
وعاب اهلها وكاومهم وهو حابس ابنهم عده
ايام وكوامتهم ما تفض عبن خال يازي داس ديرة عكاب ليلية وخذه وحده من حريمة بلا علم ..
عد ما فضت وياهم بفصل وخذا منهم حفنة فلوس جمعوها اله دفع الهم ابنهم وعفى عنه وطيح الديا بعد ما جانت نية خشان يكتل الدايس ديرته .. اشتروا دمه وانطوه فلوس دم ابنهم وخذوه .. وشالو ام يازي وذبوها على رجلها وكالوله ( مرتك لا انت المطلكها وذابها ولا انت المخليها ابيت نحن ما نتحمل اثمها خذها عدك احبسها كيدها افعل بيها امرك )
بس محمود ما طلك ام يازي عبن عده منها ثلث بنات غير يازي مجبور يتحملهن ولو طلكها اهل امهن يذبون البنات عليه يحتار بيهن وياخذون بس بتهم )
حطلها خيمة شعر بكاعه وكعد بناته وياها بالخيمة
وبيت الطين اصبح اله ولمرته الجديدة .
حال يازي وان جان حال عسر بالكلعة
لجنه يظل اهون من حال امها وخواتها .. عبن خشان حبس يازي ومنع عنها تختلط ويا احد من اهل الكلعة بس خاف يصيبها شي تبزر اذا كطع عنها الاكل والشرب .. فضلت محبوسة بالحجرة كل الوكت تاكل وتشرب وتنام .
عد ما فضت سالفة الفصل
اندار لاهل بيته واجمعهم وكاللهم : حولو عدي
كلم التمو عده .. كضب عصاته وحجه : ملكة شنهو الراي
– الراي خوية نسوانك ولا وحدة منهن رضت تحجي … كلهن نكرن وانا متوكده مثل ما انا شايفتك جدامي هن الفتحن باب الكلعة ليازي وهن العلمن امها بخبرها ودربنها ليجاي .
– ما يحجن ؟
– ذن هن جدامك واسعلهن محد منهن رصت تحجي انا كلت الهن اعترفن اهون من غصب خشان لجنهن ضلن معاندات وكاضبات اعلى ثمهن ( لازمات السانهن)
– عجل اسحبي خالد والبنات منهن وكل وحدة منهن على بيت اهلها … غاد يتعلمن ويعرفن گيمة كلعة خشان .
عد ما حجاها وهن فزن من مكانهن يتصايحن ويوكعن عد رجليه ويتوسلن بيه .. نفرهن عنه وكام وصاح : ملكة رايد الفاعل والو ما طلع الفاعل ارد ما الاكي وحدة منهن .
انطى ظهرة وطلع
وهن وحدة كامت تفتن على الثانية
من شافن الحال ما يخدمهن وملكة ما مصدكتهن اتفقن سميعة وزهرة على مليحة وكاللها نحجي الحك ( مليحة هي الاتفكت ويا امها وهي الفتحت باب الكلعة وراس بزرنا مليحة هي الفاعلة )
انتفضت مليحة وهي تكللهن ( انا الفتحت لو انتن هن الاتفكن وياي وكاللي احنا نخبر يازي وانت افتحيلها باب الكلعة )
سميعة : احنا لا اتفكنا ولا حجينا .. يومها انت السمعتي ملكة وخشان يحجون بسالفة ام يازي واجيتي خبرتينا
شهكت وهي تكللهن : يظالمات البخت حبن الله واحجن الحك زهرة هي الفتنت عليهم واجت خبرتنا وحك هو اللله وبخت الله زهرة الفتنت .
زهرة : واي واي واي اعلى شرج انا لا واصلة ولا كرابة انت الدخلتي من هالباب وصحتي التمن وحجيتي خبرهم وكنالج لا تلاعبين خشان ما ينلعب وياهم خفتي على روحج عبن عاجر وما تخلفين خفتي يردج عايبة لاهلج
حجت ملكة : ذاك اليوم اذكر مليحة هي الوردت الحلال ماهي زهرة
مليحة : وبخت الله زهرة حطت سطلة الماي وردت تخبرنا عكبها انا رحت عنها
نكرت زهرة وسميعة سندتها وملكة صدكت شوفها عد ما شافت مليحة ذاك اليوم .. وراحت بلغت خشان بمليحة .
رد خشان للبيت ومليحة ركعت عد اجدامه تتوسله وتعترف هي الحجت لام يازي وهي الفتحت باب الكلعة ليازي .. وتتنخاه بحس مذبوح يسامحها ….
الكل انكهر لحسها ونحيبها الا خشان
كاللهم : لو عفيت وكتها اكون فتحت باب الاثم لغيرها يخطي وينطر العفو مني .. الله وحده اليعفي ومحد له يمي عفو واليخطي ياخذ جزاه … وانت يا مليحة امطلكة مني بالثلاث.
كامت تصيح وتذري على راسها التراب وتبجي من هول المصيبة الوكعت روحها بنصها عد ما مشت ورا ضرايرها زهرة وسميعة.
ما هزله جفن ولا اثر بيها صياحها
بنظر الديرة واهل الديرة هي هساه عايبة مطلكة واكثر ما جان يكسر المرة ويعيبها طلاك الزلمة الها .. الكل ما تعود تريدها ولا تحترمها .. بكل عمل تفعله ينكال الها ( لو بيج خير ما طلكاج رجلج وعاباج )
من بعد هالهوسة …
سميعة جانت خايفة من يازي لا تفضح سالفتها عد ما كالتلها على خبر امها واتفكت وياها على طلعتها من الكلعة .
احتارت شلون تخلص روحها
تحاجي زهرة وزهرة المدومنة .. تكللها بغير بال : انا مالي غرض بيج انت الاتفكت وانت التتحملين اثمج
– تتبرين مني عجل مو انت الفتنتي على ملكة وخشان عد ما حجو عن ام يازي
– روحي احجي لياهو الجان ان جان سمعوج التهمة وكعت بيها مليحة ومحد اله اثم علي وكل لشة تتعلك من كراعها حيري بكراعج ابعيد عني وعن بناتي انا مرة رايدة اداري على خبزة بناتي مالي بكيدج ودسايسج .
بعدن وحدة عن الاخرى
بس كل وحدة شايلة بكلبها سم للثانية وحايرة بيا كيد تبليها وتبعدها .. زهرة تخاف لا صدك تفتن وخشان يصدكها .. وسميعة تخاف لا تكف زهرة وي يازي وتفتن عليها وتكل لخشان هي الكالت ليازي على امها .
مشى هالحال .. ايام
ويازي على حالها محبوسة ..
ومحد يصلها .. تبجي تصرخ تريد تطلع من المكان .. محد يرضى يطلعها وخشان ما عفي عنها .
لحد ما فرد يوم
يازي: جنت نايمة وما احس الا شي عبر على جدمي
فزيتمن مكاني ادحك زين خاطر اشوف .. الا واصد بحية وراي ملتفة .. تجننت من شفت الحية
كمت اصيح اريد احد يجيلي ماكو احد يفزعلي
والحية كامت تفتر داير مداير الحجرة وانا اصرخ ، ادك بالباب حيل ومحد منهم يكبل
كمت اطمش بالحية واتبعها وين تروح ووين تجي ..
اتكربت مني ركضت منها .. انزويت بزاوية الحجرة اصيح ومحد الي .. وارد اصيح يمه الحكيلي العربيد اجاااااني
انا صحت والحية جت صوبي من حلاة روحي دست على راس الحية حيل وظليت مثبتة رجلي ما اشيلها اخاف اشيلها والحية تفلت مني وتلدغني
ضليت جثير واكفة وماكو منهم احد اجبل
وانا مستمرة ما وكفت صياح .. دنجت للحية وانا دايستها اريد اكضبها من راسها .. توني مديت ايدي وانفتح السركي مالت الباب
انا من خوفتي صوت السركي ما ميزته حسبالي الحية طفرت مني ركضت منها بساع .. فتح الباب خشان كمت اصيح : حية حية هاااي عربيد اجاااني
صرخت وطلعت من الحجرة ابجي
تلكتني ملكه : هاااا يولي
تحضنت بيها وكمت ابجي .. خشان كاضب الحية وكاطم راسها وجابها واجا يكول : كضى شرها جتلتها
ملكة : منين اجت ؟
– تلاكيها جت من الزرع
ملكة : لا والله ما جت من زرع تلاكي وحدة دربتها على هالعجية ما تعرف الخانسات هين رايدات كلعة هاليازي هاي
انا كعدت الخوفة بعدها بجسمي ارجف واكلهم اريد امي ودوني ما اريد اضل هين
صرخ خشان : بلايا عوووووويل يلا .. والدرب الحية انا اكشفه واطلعه ولو جان حجي ملكه صحيح الدربها يلحك ملحة وبحيل الله اعرفه .
بس حكك ودور وحجه ما عرف منهو الدربت الحية لحجرة يازي .. اعتقدوا الحية داخلة البيت من المزرعة وسدو السالفة .
بس يازي كلش ضاكت عدها
من هالوكعة كطعت الاكل والشرب زعم خشان ردها لحجرة ملكة بس هي كطعت ويا الكل لا تحاجي احد ولا تريد احد وشما يجيبولها ما تاكل .. بس تبجي وتريد امها
ملكة شكت حال يازي لخشان وكالتله : صالها يومين لا زاد ولا شربة فد بجي ونياح .. تكدم خشان واجاها ، كعد عدها هي فد نايمها حاجاها : اكعدي يا بنت احاجيج
– ما اريد
– افا احاجيج انا كومي
ما ردت عليه ، كعد عد راسها وكشفها : وش بك ؟
– اريد امي
بجت .. تنهد : بلايا بجاي انت كبرتي وما عدتي زغيرة والمرة لو كبرت مجانها ابيت زلمها .. يولي الوياج يحببن بالجدام خاطر ما اردهن لاهلهن وانت تبجين تريدين اهلج عجل هي بالمكلوب ول يزغيرا ؟
– انا ما اريدك ولا اريد اضل بالكلعة اريد اشوف اضل يم امي
جابها حاجاها راد وياها ما عدها غير جلمة ( اريد امي) كاللها خوش : خل نتفك على اثر ، بس كون هالاثر لا انا اخالفه ولا انت
– شنهو هو ؟
– اخذج كل شهر لاهلج تشوفينهم جم ساعة وتردين وياي شرايج ؟
– لا اريد اضل يمهم هواي
– ول جلمت الهواي ماهي النا نحن مكول جثير
– اريد اضل جثير
– جثير شكثر ؟
-كل الايام
– عجل وانا ؟
– ما اريدك
– افا انا بيش ضريتج ابوج الباع وانا اشتريت احسن لو بايعج لواحد كاتلج لو حاطج مثل البعير يحرث عليج جبتج وخليتج بهالكلعة مزيونة ومترهاية .. وشحده اليكرب صوبج
– رايدة امي
– عجل خوش كل ما تشتاكيلهم انا اخذج شرايج
– كل يومية
– يولي لو اشتاكيتيلهم يومي اخذج يومية بعد بس تضلين هين دارج
كامت من فراشها متبسمه : خوش خوش كوم يلا نروح
ضحك وكاللها : عد امرج يزغيرا امشي
نده على خالد يصيح على ابو راشد … الخادم او المساعد ماله ، امره يسرج الخيل .
كالتله : انا اخاف اركب على الحصان
– وانت وياي لا تخافين
سرجله الخيل وركبها على ظهر مهرته وصعد ورها ومشى بالمهرة على كيف … حاجاها : خايفة ؟
ضحكت وهي فرحانة راكبة ظهر الحصان ويمشي بيها : لا ما خايفها
– عجل اتمسكي عدل
حجاها وجر الجام خيله وصاح : ديييييخ
داس بيها وطلع من ديرته لديرة ابوها وهو يطربك بحصانه وهي جدامه فرحانة … وصل للديرة غاد نشد عن دار اهلها .. دلوه اليت محمود .. عد ما نزله ودك الباب
طلعتله مرة كالتلو : محمود ماهو هين
– عجل وين الاكي ؟
– بالكاع
يازي كامت تدفع بالب وتصيح عليها : بيتنا اطلعي من بيتنا امي وينها … يما
جرها خشان من الباب وشالها على ظهر الحصان : اسمعي يولي وهاي انا احذرج .. انا زلمة غريب بهالديرة وانت محسوبة علي عالتصرفات لو عاوديتها ارد بيج للديرة واغير رايي وبحياتج ما تشوفين اهلج
– بس امي هين هاي ماخذة البيت
– ندورها بس ما تعمليهن هالعمايل التسود الوجه فعايلج الزغار يسوونها انت ما تسويهن افتهمتي
سكتت .. جر بحبل السرج وكام يمشي وهي على ظهر الحصان وهو يجر بخيله ومترجل يمش للكاع .. وصل ليغاد سعل عن ابوها دلوه … وصل عده ، سلم عليه هي عد ما شافت ابوها ذبت روحها عليه من شافت وجه من وجوه اهلها .
بس استقباله الها جان بارد : هله هله
ونزلها من عنده وكال : حياك الله خير ما زارنا تفضل
يازي حبستها بنفسها وتضايكت ومشت ورا خشان …
كالو : ما اجيت اكعد البنت ذي عسرتنا وهي تبجي تريد شوفة امها كطعت الزاد وانا مغصوب على الجية رايد تكلي امها وهياتها وينهن خاطر اخذنها
– موجودات موجودات خل نصيفك بالاول واخليها تشوفهم
– بالاول خليها تروح تسوف امها اذا جريب خاطر اكضي ضيافتي راجع كبل لا تغرب سما الله وينزل الليل ويصعب الدرب
اندار واسار ابوها على خيمة بعيدة بالكاع وكالو : ذيج خيمة امها
– ودارك
– انا خذتلي زوجة والمرة حامل وما رايد ام البنات لجن مغصوب بالبنات لو طلكتهن يطيحن بفادي واحتار بيهن حطيتهن ويا امهن بخيمة بالكاع
يازي عد ما عرفت الخيمة ذيج لامها راحت تركض وهي تطر البستان حفيانة وتصيح : يمممممممممممممه
اختها على الصوت طلعت عد ما شافت ندهت باسمها وركضتلها طلعت وراها امها وهي شايلة اختها الزغيرة .. طارت من الفرح عد ما شافت بتها جايتها ركضت لها وخذتها بحضنها يازي تبجي وامها تبجي …
خذتها للخيمة .. ومشطت الها شعرها وكعدها بحضنها تسولف وياها وتسعلها على اخبارها بالكلعة .. سولفت الها سالفة الحية، كالتلها : ديري بالج زين وما طوله الزلمة الانت عده زين وياج ويلبي امرج صيري خوش بنية وطيعي خاطر ما يضرج ، عو ازلمه حال ومال وجاه ونحن هالتشوفين حالنا صعب .. الليل اليمر احير بيش اغطي خياتج من البرد .. اصبري يا بنتي وتحملي .. باجر اذا كبرتي واتزوجج راح تصيرين صاحبة الكلعة وحالج يتغير .. اصبري عده
كامت تقنعها تصبر على العيشة عد خشان عبن دلالها البلكلعة ما تلاكي هين ويا ظلم ابوهن وجوره لهن بهالخيمة .. ليلهن برد ونعارهن شغل وزادهن ما يشبع بطن وغطوتهن ما تدفي بردان .
اجا خشان وهو ينده ليازي كبل لا تغرب الغروب
تعذرت منه امها وكالتله : اوصيك بيها امانة الله ورسولة لا تاذيها ولا تظلمها
-يصير خير ان شاءالله
عرفت بعده مجافي وضل اباله دوست كاعه ما عفى من كلبه
سكتت عنه وضلت تحب بوجه بتها .. خذها خشان وشالها وحطها على ظهر الخيل وركب .. توه يريد يتحرك
صاحت امها : اكف اكف اكف
اندار لها .. بيدها لعيبة يازي ( سويتلج وحدة جديدة عن الضاعت منج بالهندس ) خذتها يازي وهي تصيح ( لعيبتييييي)
ودعت امها وهي حاطة اللعيبة على كلبها
داس بالخيل وطربك بيه
حس بيازي هودت لا حجت ولا طلعت حس .. خفف بحصانه وكام يمشي خفيف وهو يكللها : اشوف حسج خفت ؟
– اشتاكيت لامي
– مااااااصايرة هاي تونا اجينا منها
– ما اريد اروح بس انا يعني
– تريدين تضلين وياهن .. خاطر ابوج هم يمل منج ويروح يبيعج مرة ثانية بالسوك ويعرس بفلوس بيعتج !
سكتت … حجه : انا وعدت ووعد الحر دين يمتى ما جنت لاشي وما عدي شي وتريدين اهلج اوديج بس عيشة هين ممنوع .. اشرلها ع الكلعة : ذيج دارج وذاك مكانج وانا اهلج سمعتي
ما رضاها الحجي بس سكتت عبن ما عدهن التحاجج بيه وتحجي ردت للكلعة ورضت بعيشتها بالكلعة .
بس حرب هي وضرايرها
لا هن يطكنها ولا هي تودهن عبن يشدن وياها كل دكة يدكنها بيها وهي ترد الدكة بعشرة وخشان شايل ايده منهن عبن يعرفها كوية مو عجية مسكينة وتخاف .. نجرة اطب بعين اكبر واحد وتاخذ حكها ومرتاح لهالحال .
مشت سنة وسنتين وثلاث
ويازي تكبر وتتغير ملامحها ومعالم جسمها وتصير مرة مو ذيج الجاهلة المعصجلة .. شابة لاهي سمينة ولا هي ضعيفة .. وجهه يضوي والحجاب تلفه بس شعرها وزلوفها تطلعن من الحجاب وتلف الشيلة .. وعيونها الصفر جنهن عيون بزونه يلمعن بعين كلمن صد بيهن .. كل عين هاكبرها .
كبرت تحت عيون خشان وهو ينطر يوم يوم تلحك خاطر يحسبها زوجه اله … بس هي ما مخلية احد بحاله ضرايرها يصيحن منها الويل محد منهن تكدرلها .. لا بلسان ولا بحيلة
جانت محضرة سطلة الماي فوك الباب الحديد ومتنطرة سميعة بس تجي ينكلب عليها الماي .. بس ما جت سميعة اجت زهرة هي فتحت الباب ويازي من ورا الباب ضربت السطل عليها
فزت زهرة وهي تصيح : ويييييو وييييي ول الحكوووووووو
وطكتها ركضة يازي ولبدت بحجرة ملكة
طلعت زهرة تعربد بنص الكلعة واجت لحجرة مليكة كاضبة العصا وتركض وراها وتصيح : اليوم محد يخلصج من ادية
زهرة تريد تكضبها و يازي تتلبد
فلتت منها وطلعت من ورا ظهر ملكة تركض بنص الكلعة وزهرة وراها طلع خشان جدامهن ، تحامت وراه وهي تصيح : الحك راح تجتلني
فك اديه اثنينهن وكالها : زتي العصا من ايدج
زتتها وصرخت : وييييييي يابو خالد ويييييي حكي عندك مليت من فواين هالعجية ادحك اش عملت بيا …
اندار وراه وهو يحاجي يازي : منهو العمل هاكذ ؟
– السطل
– يازي
– اش عملت انا السطل وحدو زت نفسو عليها ما انا
– ياااازي
– عجل ليش حطت بالجاي مالي ملح وخلتني اشحط انا كن عملتو بيها مثل ما هي عملت
زهرة – ما انا العملت هاكذ سميعة اهي اللي عملت
يازي : صح صح سميعة .. وانت امس طفيتي الضو عد ما جنت اسبح
خشان : الحين انا رايد اعرف منهو اللي زت السطل على راس زهرة .
– هم عملوا بيا ازود من الـ انا عملتو
– زهرة اكبر منج وبكبر امج من تكللين احترامج وياها احز اركبتج فااااهمة
سكتت .. حجه : انت التغسلين ثيابها وتجففيهم بعد ما تعتذرين لها جدامي
– خليها تعتذر على طفية الضو وانا اعتذر
– ياااااازي
عافتو وراها وركضت ضمت نفسها بالحجرة ..
دك الباب كام يصيح ما ردت عليه ولا اعتذرت ولا فتحت الباب ، تحلف الها بس تطلع يعاقبها .
ضلت كاعدة لحد ما حست بشي غريب
تفكدت نفسها شافت اكو دم ينزل عليها .. حيل خافت ومحد كايللها هذا الدم شنهو … ظلت خايفة تضل ويزيد الدم وحسبالها تموت .. وخافت تطلع ويكضبها خشان وهي تسمعه كاعد جريب من الحجرة بنص الكلعة
مكسرت خوفها وفتحت الباب .. نده خشان : كربي جاي
عافته وراها وراحت تركض تريد تمشي تغسل .. كضبتها سميعة من راسها وكامت تجر بيها لخشان وهي تصيح وتفلت بنفسها .. زكح بيها خشان وكاللها : حسسسسج
– اريد اروح اغسل عييييف
كام يخزها حيل ويشد على ايدها
كامت تبجي .. كاللها : تعذري كدامي بسع
– بطني توجعني
– اتعذري منها يولي لا اطلعين اعصابي
ما طكت راس ضلت معاندة اجر بيدها وما تريد تعتذر
من ايده ودفعها على زهرة خاطر تعتذر .. ويا ما دفعها وهي لابسه ثوب اصفر دحك ثوبها ملوث دم من ورا … وكف وكاللها : شنهو الدم هاذ
هدت زهرة ما تعذرت عافتها وركضت منهم وراحت لبدت بالحجرة .. ضرايرها عد ما انتبهن عيونهن صارت بكصصهن وهو اندار لملكه كاللها : روحي شوفيها
كامت ملكه فرحانة تدك الباب ويازي تصيح : ما اتعذر والله ما ادنج راسي الهن ما اتعذر
– يولي افتحي بشارة الله جتي
– ما افتح
– يولي خل اخبرج ما اخليج تعتذرين بس فهميني الدم هذا شنهو البثوبج ؟
– ما اعرف اني ما سويت شي هو وحدو عينزل
– اعرف وحدو يمصكوعة اعرف افتحي الباب
فتحت الباب كالتلها : شسوي
– انا اعلمج شسوين يعرووووس
وحضنتها استغربت يازي : عروس شني عروس
– يولي هاي معناها راح تصيرين عروس
– شلون ؟
– البنية اليكع الدم عليها تصير مرة ويصير تتزوج معناتها بعد ما يكضي هالدم وينكطع خشان يكدر يعرس عليج
– ما عد افتهم انا
– لا تفتهمين … انا افهمج
حجتلها ان بعد ما ينكطع الدم ويتزوجه خشان راح تكدر تحبل ويصير عدها جاهل … يازي من سمعت يصير عدها جاهل ضاجت كالت : ما اريد اصير مثل امي
– عليش يولي
– امي كامت تصيح من جابت وعد ما جابت ابوي طردها
– ان جان ابوج جاسح نعمته خشان يتمنى هالنعمة من الله .. لو جبتي بزر لخشان يخليج ملكة فوك روسهن يولي تصيرين انت الاولى والاخيرة عده
– اخاف ما اريد ابزر
– هسه دعرسي بالاول … وانوبة خافي اعلى كيفج
علمتها شلون تنظف نفسها وراحت لخشان تبشره يازي بلغت ..
خشان ما وسعته الدنيا من فرحته وكال الها : كليلها شتامر وشتطلب .
رجعت ملكه ليازي كالتلها : اريد اصير عروس وكن يشتريلي ذهب هواي وبعد … يلبسني ثوب حلو واركب على الحصان
رجعت ، هو فرح بطلبها وكاللها : خل تبشر الها مني عرس لا صار ولا ستوى بديرة ال عكاب وخل الكل يعرف عكب ٥ ايام عرس خشان على ملك يمينه يازي
توزع الخبر بالديرة والكل اتحضر للعرس وناطرينه
والبيت تزين … بورد الياسمين وبلغ اهلها بعرسه على بتهم وقرر ياخذها من ديرة اهلها لديرته عروس
خذتها ملكة وراحت للسوك واشترتلها احس انواع العبي والذهب والكلايد والحجول وجهزتها بجهاز حسدها علي كلمن سمع بيه .. جهاز ما صاير بديرة .. ينضرب المثل لجهاز خشان لعروسته يازي .
ابوها عد ما شاف جهازها والذهب الاشتراها الها خشان والخير الغركها بيه .. طمع بيها ورحب بيها بشكل مبالغ .. فتحلها باب البيت ورحب بامها تجي تكعد بالدار ..
بعد ما مرته الجديدة خلفت ولد وبنت اخوة ليازي
اجاها يحبحب براسها ويكللها : انت فخر ابوج انت هيبته وعزوته .. بس هي لا توده ولا تريده … عكب ما شافت منا الجفا كل هالسنين .
خلصت ايامها وانكطع الدم بثلث تيام مو بخمسه
وملكة بلغت خشان كاللها: عجل بلغي الكل باجر العرس ماهو عكبه
طش الخبر بالديرة كلها
وحضروا يازي للعرس وجهزوها … لبسوها احمر وكحلوا عينها بكحل عرب وحطو نقاب ذهب على عينها وخشمها بيه شراشيب ولبسوها العباية السودة الثكيلة ..
اجا خشان هو واهله وعمامه ويدرته زفة لديرة آل موازي (ديرة اهلها) النسوان تلهله والزلم ادك دفوف وتنشد هالاهازيج
اهل الديرة كلها طلعت الهالعرس ..
خذاها من بيت اهلها وركبها على الحصان وكام يجر الحصان ويمشي بيه واللي يدك دف واللي ينشد اهازيج واللي يصفك والنسوان تهلهل واطش هيل بدبهم .
خذاها زفة من ديرة موازي لديرة عكاب …
وصلوا غاد النسوان جانن مسوياتلهن مجلس عرس ودف واهزيج نسائية .. والزلم برا عملو استعراض بالسيرف عبن اصلهم بدو وهذا ارث اهلهم ..
عد ما كرب المغرب .. نزلت صياني اللحم الوادم اكتضت اعلى الكلعة الكل تريد تاكل صار ما لحد محط رجل .. كلها كلت وشبعت من خير خشان .. بعد الاكل قدموا الهدايا والفلوس للعروس كلمن على كد حال .. الفقير اطه اللي يطلع بيده والغني كدم درهم الذهب وحجل الذهب والفلوس
من بعدها الكل مشى وضل بس ال خشان
ملكة خذت يازي ودخلتها للحجرة .. وخشان تحضل خاطر يدش ليلة دخلته …
تجهزت صينية عشا بيها كل التشتهي النفس
حطو الصينية جدام يازي وكعدت صامة اديها محناية ومرسوم على اديها بالحنة .
دخل خشان للحجرة …
يازي مدنجة ، حجه : مساج الله بالخير
ما ردت عليه الخوف ماكلها اكل .. توه راد يكعد
كبت العيطة ركض لكى سميعة متخربطة وواكعة ذبوا عليها الماي وصحوها وطلب من خالد ينده الها مرت الحكيم خاطر تجي تعاينها .. ملكة كالتلو : روح خياي تهنى بليلتك انا اضل عد سميعة
بس سميعة كضبت بيدة وكامت تنحب وتكله : احس الصبح ما يصبح عليه اذا ما تضل يمي اموت
بس هو عرف سوالف ضراير حب راسها وكاللها : عدج العافية ندهت ابنج راح يجيبلج مرت الحكيم وعكبها تصيرين زينة باذن الله
كام واترخص منهم
ودخل على يازي بعدها خايفة وجاتلها الخوف كضب اديها وكاللها : لا تخافين وانا موجود .. خلني انده لوحدة تجيب ماي خل اغسل ايدج خاطر تاكلين
نده عليهن .. اجت زهرة ووراها بتها شايلة السطل كالتلها : اطني ايدج
حجه خشان : هدي من ايدج الماي والمعجنة اخذي راحتج
حجت : خوش خوش تتنهى بليلتك يعريس عسنها ليلة مباركة والله يذر بزيتك ويجثر نسلك
– امين
عافته وطلعت وردت الباب
كام هو وكعد يمها شال عنها البركع ونزع منها النقاب الذهب وكضب اديها وغسل الها الحنة .. واطاها خركة تنشف اديها
حس بيها خايفة كاللها : تعشي لا تخافي كربي خل ناكل خاطر نشبع بطنا ونكعد نتسامر
كرب منها اللحم كاللها : الكل يعرف انا ما احب اللحم اكلي واشبعي يلا يولو اشو اشوفج تاكلين يلا
خذت المعلكة من ايده وهو كاضبها وكلها تمن ولحم
وكام ياكل وياها ويتسامر ويحاجيها .. لحد ما فكت ونست هي عروس وداست بالكل وكعدت تسطر سوالف وياه
.. لشوية وهي تحجي حست ابطنها تلويها
كالتلو : يصير اروح
– وين
– بس بطني عدتوجعني
– اي كومي
اول ما كامت والمغص كضبها بعد ما كدرت كضبت بطنها وتلوي بروحها .. كاملها بسرعة : شجالج يولي ؟ يااازي احاجيييج
كامت تصيح من بطنها وتصرخ احتار بامره شيسوي
يريد يطلع وهي كاضبه بيده حيل وتصيح : بطنيييييييي
كام ينده عليهم وكاضبها … وكعت بيده وانسحنت روحها ووجها صار ازرررك ….
يتبع..
لقراءة الفصل التالي : اضغط هنا
لقراءة باقي حلقات الرواية اضغط على : (رواية قلاع الضر)